Íslendingurinn leitaði sér hjálpar vegna ásóknar í barnaklám 230 börnum , sem sættu kynferðislegri misnotkun , var bjargaði í einni stærstu lögregluaðgerð gegn barnaníðingum í heiminum . Aðgerðinni var stjórnað af Europol og teygði anga sína til fjölda landa en meðal annars var Íslendingur handtekinn . Aðgerðin bar heitið „ Operation rescue " eða Björgunaraðgerðin og hefur hún staðið yfir í hálft annað ár . Hún náði til þrettán landa , þar á meðal Íslands . Björgvin Björgvinsson , yfirmaður kynferðisbrotadeildar lögreglunnar á höfuðborgarsvæðinu , segir börnin hafa verið á aldrinum tveggja ára til fjórtán ára . Kynferðisbrotadeild lögreglunnar á höfuðborgarsvæðinu bárust gögn um málið síðasta sumar . Í gögnunum fannst íslensk IP-tala sem rakin var til manns sem fæddur er árið 1982 og er búsettur er á höfuðborgarsvæðinu . Sá var handtekinn og húsleit gerð hjá honum . Í tölvu hans fundust myndir sem sýndu barnaníð og auk þess hafði hann tekið þátt í spjalli á netinu sem tileinkað var kynferðislegu ofbeldi á börnum . Maðurinn hlaut dóm árið 2006 fyrir svipuð brot og hefur leitað sér aðstoðar vegna þessa en hún virðist ekki hafa dugað til . Spurður hvort þörf sé á að auka eftirlit með mönnum sem hafa verið dæmdir fyrir brot gegn börnum segir Björgvin að það sé skoðun allra þeirra lögreglumanna sem hafi komið að málum sem þessum . Í tilkynningu frá Europol segir að vonast sé til þess að hægt verði að bjarga fleiri börnum á næstu vikum . Björgvin segir afar gleðilegt að geta fengið að vera viðriðin björgun barna sem sæta ofbeldi sem þessu en það taki engu að síður mjög á . „ Það er alveg ljóst að við vorum mjög glaðir að taka þátt í þessari rannsókn , eða björgun eins og þessi rannsókn er kölluð . Hún er engu að síður erfið fyrir þá sem koma að henni en við erum svo heppin að við getum leitað til stuðningsaðila eins og oft og við teljum þörf á , þannig við fáum stuðning sem ekki veitir af . " Björgvin segir að lögregla og stjórnmálamenn verði að gera sér grein fyrir að Ísland sé ekki eyland í þessum málum . Brot sem þessi séu angi alþjóðlegra glæpa sem við verðum að horfast í augu við og taka á með viðeigandi hætti . Ekkert bendi til þess að íslensk börn hafi verið misnotuð í þessu máli . „ En það væri ábyrgðarlaust að segja að slík mál muni aldrei nokkur tímann koma upp . Það væri bara bjartsýni að halda því fram að svo verði ekki , " segir Björgvin . Alls hafa 184 grunaðir menn verið handteknir af lögregluyfirvöldum í þrettán löndum . Rannsóknin hefur auk þess beint sjónum lögreglu að tæplega 700 manns sem liggja undir grun um kynferðislega misnotkun á börnum víða um heim og bíða margir þeirra ákæru .